ไทยสมุทรฯลุยให้กู้มอเตอร์ไซค์
รับความเสี่ยงแลกดอกเบี้ยสูงเจาะกลุ่มตัวแทนยันพนักงาน
20 ส.ค. 2554

รับความเสี่ยงแลกดอกเบี้ยสูงเจาะกลุ่มตัวแทนยันพนักงาน
ไทยสมุทรประกันชีวิต พร้อมรับความเสี่ยงเดินหน้าปล่อยกู้เช่าซื้อรถจักรยานยนต์แลกผลตอบแทนสูง
นายสมชัย อาภรณ์ศิริพงษ์ ผู้อำนวยการฝ่ายอาวุโสฝ่ายสินเชื่อเช่าซื้อ บริษัท ไทยสมุทรประกันชีวิต เปิดเผยว่า ในช่วงครึ่งปีหลังนี้บริษัทจะเริ่มทำธุรกิจใหม่ด้วยการปล่อยสินเชื่อเช่าซื้อรถจักรยานยนต์ โดยในช่วงแรกจะปล่อยกู้ให้กับกลุ่มตัวแทนที่มีอยู่ 1.3 หมื่นคนและพนักงานที่มีอยู่ 2,000 คนก่อน เนื่องจากมีความเสี่ยงต่ำ โดยคิดอัตราดอกเบี้ยต่ำที่ 0.99% ต่อเดือน เมื่อเทียบกับดอกเบี้ยในตลาดที่คิดอยู่ 2.4-2.5% ต่อเดือน
ทั้งนี้ ในช่วงแรกบริษัทจะเป็นผู้กำหนดรุ่นและยี่ห้อรถให้กับลูกค้าได้เลือก และหากได้รับการตอบรับเป็นอย่างดี ก็จะขยายไปยังลูกค้าทั่วไป ซึ่งเงื่อนไขการกู้ก็เหมือนกับสัญญาเช่าซื้อทั่วไป แต่จะพิเศษตรงที่แถมประกันฟรีรถหายให้ด้วย และกำหนดเงินดาวน์ขั้นต่ำที่ 10% เพื่อลดความเสี่ยงของบริษัท ไม่ได้ฟรีเงินดาวน์เหมือนกับการแข่งขันในตลาดขณะนี้ ซึ่งการปล่อยสินเชื่อรถจักรยานยนต์นั้น แม้จะมีความเสี่ยงสูง แต่ก็ให้ผลตอบแทนสูงกลับมาเช่นกัน ดังนั้นสิ่งสำคัญ คือ ต้องคุมเรื่องหนี้เสียให้ได้
สำหรับผลการดำเนินงานในช่วง 6 เดือนแรกที่ผ่านมา บริษัทปล่อยสินเชื่อเช่าซื้อได้ 500 ล้านบาท หรือเติบโต 23% แบ่งเป็นยอดรถใหม่ 10% และรถมือสอง 90% และคาดว่าในสิ้นปีนี้จะปล่อยสินเชื่อเช่าซื้อใหม่ได้ตามเป้าที่ 1,100 ล้านบาท
อย่างไรก็ตาม การปล่อยสินเชื่อรถมือสองยังคงเป็นสินเชื่อหลักของบริษัท เนื่องจากมีความเชี่ยวชาญและทำตลาดมานาน โดยเฉพาะการตรวจสอบคุณภาพของรถให้เหมาะสมกับราคาประเมินในตลาด ส่วนการคิดดอกเบี้ยเฉลี่ยอยู่ที่ 3.5% ต่อปี ซี่งการตรวจสอบเครดิตของบริษัท จะใช้ความสามารถในการประเมินของบริษัทเองเป็นหลัก แต่หากลูกค้าขอสินเชื่อมีวงเงินสูงระดับ 1 ล้านบาทขึ้นไปก็จะให้ลูกค้าประวัติเครดิตบูโรเอง 
“ปัญหา คือ ต้องคัดเลือกลูกค้าที่มีคุณภาพดีให้ได้ เพราะหากดูเงินกองทุนของบริษัทแล้วเราสามารถปล่อยกู้ได้ถึง 6,000 ล้านบาท ซึ่งเรื่องง่ายที่สุด คือ การทำปริมาณให้ได้มากๆ แต่ยากที่สุด คือ ทำอย่างไรจะไม่ให้มีหนี้เสีย ซึ่งปัจจุบันเราคุมหนี้ที่ไม่ก่อให้เกิดรายได้หรือเอ็นพีแอลเฉลี่ยอยู่ในระดับ 2% เนื่องจากไม่ได้แข่งขันเงินดาวน์ และโดยเฉลี่ยเงินดาวน์ของบริษัทอยู่ที่ 15-20%” นายสมชัย กล่าว